kardosdrur/scandi-wiki huggingface dataset:
Aktieindeks

Et aktieindex er et børsindeks som måler udviklingen af et udvalgt antal aktier.

Man taler ofte om at børsen stiger eller falder, men det der faktisk menes er at vist index stiger eller falder. Hvis et index stiger betyder det at den samlede værdi af de underliggende aktier er steget. Når man taler om Københavns fondsbørs udvikling tales der oftest om OMXC20, som er et index over de 20 største danske aktier.

Man skelner mellem prisindex og afkastsindex. Den førstnævnte indextype reflekterer kursudviklingen på de underliggende aktier, mens den sidstnævnte også inkluderer aktiernes uddeling af udbytte for at vise det faktisk afkast for investorerne.

De fleste aktieindex er kapitalvægtede, det vil sige at jo større børsværdi en virksomhed har desto større vægt får det i indexet.

Notable aktieindeks

Europa 
 OMXC20CAP (København)
 OMXS30 (Stockholm)
 OBX-indeksen (Oslo)
 CAC 40 (Paris)
 DAX (Frankfurt)
 FTSE 100 (London)
 RTS (Moskva)

Asien 
 Nikkei 225 (Tokyo)
 TOPIX (Tokyo)
 Hang Seng Index (Hongkong)
 KSE (Karachi)
 BSE Sensex (Bombay)
 SSE Composite Index (Shanghai)
 S&P Asia 50 (Asien)

Amerika 
 Dow Jones Industrial Average (New York)
 Nasdaq Composite, Nasdaq (New York)
 NASDAQ-100, Nasdaq (New York)
 S&P 500 (USA)
 Índice Bovespa, Bovespa (São Paulo)
 IPC (Mexico)
 S&P Latin America 40 (Latinamerika)
Jens Peter Rønholt

Jens Peter Rønholt (født 8. april 1939) er en dansk major af reserven og tidligere politiker, der var medlem af Folketinget for Det Konservative Folkeparti i Haderslevkredsen (Sønderjyllands Amtskreds) fra 1984 til 1994.

Rønholt har realeksamen fra Haslev Gymnasium i 1955 og blev landbrugsuddannet i Danmark og Storbritannien i 1958. 

Han blev gårdejer i Hammelev i 1962. Han har gennem årtier drevet landbrug med bl.a. ægproduktion, og har også organisatorisk beskæftiget sig med landbrugsforhold som bestyrelsesformand i Danæg, formand for Dansk Fjerkræråd og medlem af Landbrugsraadet. Han er desuden major af reserven ved Gardehusarregimentet.

Han blev i 1983 folketingskandidat i Haderslevkredsen og blev valgt året efter. Rønholt sad frem til 1994, dog med en kort afbrydelse 1987-1988. Som folketingsmedlem beskæftigede han sig bl.a. med landbrugs-, miljø- og forsvarspolitik. 

I 1990 blev han upopulær i egne rækker, fordi han talte imod regeringens forslag om etableringen af landbrugsfonde.

Folketingsmedlemmer i 1980'erne
Folketingsmedlemmer i 1990'erne
Tidligere folketingsmedlemmer fra Det Konservative Folkeparti
Det Danske Fjerkræraad

Det Danske Fjerkræraad er en paraplyorganisation for producenter af fjerkræ i Danmark. Rådet har Landsudvalget for Fjerkræ, Dansk Slagtefjerkræ og Ægudvalget under sig.

I 1992 fusionerede Det Danske Fjerkræraad med Fjerkrærådet og hed frem til 1995 Dansk Erhvervsfjerkræ. Sammen med Danske Slagterier og Kødbranchens Fællesråd dannedes i 2006 fællesorganisationen Danish Meat Association, men de enkelte organisationer eksisterer fortsat.

Fjerkrærådet har til opgave at varetage fjerkræbranchens erhvervspolitik overfor hovedsageligt Folketinget og EU's instutioner samt at sørge for koordineringen af indsatsen for sygdomsbekæmpelse og vaccinationer. Desuden står rådet for koordineringen af forskningen indenfor fjerkræproduktion. Det Danske Fjerkræraad repræsenterer fjerkræbranchen i Landbrugsraadet og er med til at finansiere Landscentret Fjerkræ i Skejby ved Århus.

Eksterne henvisninger
 Det Danske Fjerkræraads hjemmeside 

Ngo'er
Fjerkræbrug
Ivan Regen

Ivan (Janez) Regen (også kendt som Johann Regen) (født 9. december 1868, død 27. juli 1947) var en slovensk biolog, der er bedst kendt for sine studier inden for bioakustik.

Regen blev født i landsbyen Lajše (i det, der i dag er Slovenien), og han blev interesseret i insekters lyde som barn. Hans familie havde ikke råd til at betale for hans skolegang, og derfor læste han først ved den lokale præsteskole, som han fik et stipendium til. Langsomt fik han sparet tilstrækkeligt op til at betale undervisningsafgiften i Wien, hvor han studerede naturhistorie ved Wiens Universitet under Grobben, Exner og Claus. Han fik sin Ph.D. i 1897 og begyndte at arbejde som gymnasielærer, først i Wien og senere i Hranice (Mæhren). Til sidst blev han overført til et gymnasium i Wien på anbefaling af Exner, og der arbejdede han til sin pensionering i 1918.

I mellemtiden begyndte Regen sin forskning i dyrs fysiologi, og han var en af de første slovenske forskere, der arbejdede i udlandet efter 1. verdenskrig. Gennem omhyggelige iagttagelser af  græshoppers og fårekyllingers stridulation beviste han, at insekter reagerer på akustiske stimuli fra andre individer, og han kunne få sine forsøgsdyr til at besvare kunstig stimulation, når han brugte en højttaler. Senere viste han, at insekters hørelse forudsætter et intakt tympanalt organ, hvad der var den første beskrivelse af dette organs funktion. På baggrund af sine resultater betragtes han som grundlæggeren af moderne bioakustik. Han studerede også andre fysiologiske fænomener his insekter: ånding, dvale, udvikling af pigment under forskellige betingelser samt hudskifte.

Regens største projekt var et såkaldt "geobiologisk laboratorium", et stort terrarium, hvor han undersøgte fonotaxi (bevægelse i forhold til lydpåvirkning) i stort format. Ved at bruge op til 1.600 hunlige dyr med intakte eller beskadigede høreorganer kunne han bedømme deres adfærd statistisk.

Han var privat forsker efter 1911, men opretholdt kontakten til Slovenien, hvor han støttede adskillige lokale selskaber og kulturinstitutioner, og hvor han etablerede en slovensk terminologi for sine forskningsområder. I 1921 sagde han nej tak til at blive professor ved Ljubljanas Universitet. I 1940 blev han associeret medlem af det slovenske akademi for videnskab og kunst, og han blev også æresmedlem af det slovenske selskab for naturhistorie.

Noter 

Videnskabsfolk fra Slovenien
Biologer fra Slovenien
Danæg

Danæg a.m.b.a. er et dansk andelsselskab, der fremstiller ægprodukter. Virksomheden beskæftiger 300 ansatte og omsatte i 2017 for 449 mio. kr.

Virksomheden har ægpakkerier i Christiansfeld og Perstorp i Sverige samt forædlingsvirksomhederne Danæg Products i Roskilde (pasteuriserede ægprodukter) og Källbergs Industri i Töreboda i Sverige  (tørrede ægprodukter).

Historie 
Danæg blev oprindeligt stiftet som Dansk Andels Ægexport (D.A.Æ.) i 1895 og havde til formål at styrke den dengang voksende eksport af danske æg til England. Der blev fra engelsk side udtrykt kritik over kvaliteten af de danske æg, og andelsselskabet skulle sikre at de leverede æg havde samme høje kvalitet. Som noget unikt indførte andelsselskabet mærkning af det enkelte æg, således at dette kunne spores tilbage til den enkelte producent.

D.A.Æ. blev kongelig hofleverandør i 1906.

Virksomheden opnåede stor succes med eksport af danske æg, særlig til England, men 2. verdenskrig satte en stopper for den lukrative eksport. Efter krigen blev eksportmarkederne atter åbne, og særlig Vesttyskland blev et stort eksportmarked, men først i 1959 solgte virksomheden lige så mange æg som før krigen. Samme år indviede D.A.Æ. en fabrik i Roskilde til bearbejdning af de æg, der blev sorteret fra i pakkerierne. 

Fremkomsten af Det Europæiske Fællesskab (EF) medfører imidlertid, at eksporten til Vesttyskland og de centraleuropæiske lande blev reduceret op igennem 1960’erne, og i 1970 udgjorde produktionen blot halvdelen af rekordåret i 1959. Som følge af det svigtende eksportsalg blev virksomheden mere orienteret mod det danske marked, og i 1976 blev navnet ændret fra Dansk Andels Ægeksport til det nuværende Dansk Andels Æg og i 1986 igen til det nuværende Danæg.

I 2004 overtog Danæg det svenske Kronägg og i 2015 opkøbte Danæg 24% af den finske ægproducent Munax Oy.

Referencer 

Fødevarevirksomheder i Danmark
Leverandører_til_Det_Kongelige_Danske_Hof
Andelsselskaber i Danmark
Claudia Schiffer

Claudia Schiffer (født 25. august 1970 i Rheinberg, Nordrhein-Westfalen, Tyskland) er en tysk supermodel og skuespiller, der var særligt populær i 1990'erne og som til dato stadig er en af verdens mest succesfulde modeller; hun har optrådt på over 500 magasinforsider..

Schiffer debuterede som model i 1987 efter at være blevet opdaget på en natklub i Düsseldorf. Hun optrådte efter få uger i Elle og begyndte hurtigt at få jobs for Chanel. Tidligt i 1990'erne var hun det amerikanske jeansmærke Guess?' ansigt udadtil, ligesom hun optrådte i flere film samt i Westlife's musikvideo Uptown Girl. 

Hun var længe forlovet med illusionisten David Copperfield, som hun levede sammen med 1994-1999, men som hun aldrig blev gift med. I 2002 blev hun i gift med filmproducenten Matthew Vaughn. Parret har tre børn, Caspar Matthew (født 2003), Clementine (født 2004) og Cosima (født 2006)

Eksterne henvisninger 

 
 Claudia Schiffers hjemmeside

Referencer 

Fotomodeller fra Tyskland
Skuespillere fra Tyskland
Personer fra Nordrhein-Westfalen
Tyskere i 1900-tallet
Ansigt

Ansigtet (latin: Facies) betegner forsiden af hovedet; den del af hovedet, der giver individet størst identitet.

Ansigtet kan udtrykke følelser gennem dets muskulatur. Primater, særligt mennesket, bruger ansigtet til kommunikation med artsfæller, idet det eksempelvis kan vise glæde, sorg, forskrækkelse og rædsel gennem ansigtets mimik. Mange andre dyr kan i en vis udstrækning vise lignende følelser, ofte forstærket af ørebevægelser.

Struktur 
Ansigtet består af:
 Hårvækst
 Pande
 Øjne
 Øjenbryn
 Næse
 Kinder og kæbeparti
 Mund, omkranset af læber
 Hage

Hovedets anatomi
Welt (nyhedskanal)

Welt (tidligere N24) er en tysk nyhedskanal, der ejes af Axel Springer SE.

Stationen blev grundlagt i 2000 efter at det mislykkedes for ProSieben at overtage nyhedskanalen n-tv, der ejedes af RTL Group og CNN. I stedet grundlagde ProSieben N24 og overtog samtidig nyhedsbureauet ddp. Oprindeligt sendte stationen fra studier ved München, men i juli 2001 fik stationen nyt hovedsæde på Potsdamer Platz i Berlin.

Eksterne henvisninger 
 weltN24's hjemmeside

Etableret i 2000
Tv-kanaler fra Tyskland
Axel Springer
ProSiebenSat. 1 Media
VM i atletik

Verdensmesterskabet i atletik sammenfatter sportskonkurencer i udendørs atletik. 

Første VM blev afholdt i Malmö i 1976 som modsvar til, at kapgang blev fjernet fra det olympiske program. Ved det første VM var der alene 50 km kapgang på programmet. 

Fra 1983 blev afholdt et VM i atletik med flere discipliner på programmet. VM er herefter afholdt hvert andet år, arrangeret af IAAF.

Udgaver

Referencer

Eksterne henvisninger 

World Athletics
Official World Athletics site for World Championships
Results of past World Championships

 
Etableret i 1983
Leon Czolgosz

Leon Frank Czołgosz (maj 1873 i Alpena, Michigan – 29. oktober 1901 i Auburn, New York) var en amerikansk morder og metalarbejder, der gennemførte attentatet på præsident William McKinley. 

Czolgosz, der var søn af polske immigranter, var egentlig registreret republikansk vælger, men blev gradvist mere og mere interesseret i socialistisk og anarkistisk teori. Han blev stærkt påvirket af teoretikere som Emma Goldman og Alexander Berkman. 

6. september 1901 dukkede Czolgosz op på en udstilling i New York City, hvor han skød præsident William McKinley, der senere døde af sine læsioner. Czolgosz blev dømt til døden 23. september og henrettet i den elektriske stol 29. oktober 1901.

Emma Goldman blev arresteret på en mistanke om at hun stod i ledtog med Czolgosz, men blev løsladt, da man ikke fandt noget bevis, der underbyggede mistanken.

Eksterne henvisninger 

Mordere fra USA
Personer henrettet i elektrisk stol
Polsk-amerikanere
National Register of Historic Places

National Register of Historic Places (NRHP) er USAs officielle register over natur- og kulturhistorisk vigtige områder, byer, byggerier og anlæg.

Registreret blev påbegyndt i 1966, da landets lov om naturhistorisk bevarelse blev vedtaget. Registeret består af mere 1 mio. ejendomme, hvor af 80.000 er registreret indivinduelt. Hvert år bliver ca. 30.000 ejendomme tilføjet registret. Ejere af ejendomme, der er på NRHP-listen har mulighed for at få tilskud til f.eks. reparationer af ejendommen.

Eksterne henvisninger 

Kulturarvsregistre
Amerikansk kultur
Yigal Amir

Yigal Amir (hebraisk: יגאל עמיר) (født 23. maj 1970 i Herzliya, Israel) er en israelsk højreekstremist og morder, der dræbte landets regeringschef Yitzhak Rabin under et fredsmøde 4. november 1995. 

Amir blev idømt fængsel på livstid samt 14 års fængsel for drabet, samt for at have konspireret om at begå mordet sammen med sin bror og for at have såret Rabins livvagt Yoram Rubin. Efter anholdelsen fortalte han, at han ved to tidligere lejligheder havde båret våben med den hensigt at dræbe Rabin, samt at Shimon Peres var nummer to på hans dødsliste. Årsagen til ønsket om at dræbe Rabin var politisk; Amir var stærk modstander af Oslo-aftalen.

Han afsoner sin straf i Ayalon-fængslet og har aldrig udtrykt anger over mordet.

Mordere fra Israel
Bottenbugten

Bottenbugten (finsk: Perämeri, svensk: Bottenviken) er den nordligste del af Den Botniske Bugt, som er den nordligste del af Østersøen. Bugten afgrænses af Finland mod øst og Sverige mod vest, samt af havområdet Kvarken mod syd. Bugten dækker et 36.800 kvadratkilometer stort areal og er 147 meter dybt på det dybeste sted.

Bugtens større havnebyer på den finske side er Oulu, Kemi og Raahe.

Landhævningen i Skandinavien efter istiden er mest synlig i Bottenbugten, med 9 millimeter årligt  som følge af, at det var det område i Norden, hvor isen lå tykkest. I dag ligger Bottenbugten henved 300 meter højere end ved istidens ophør. Tydelige strandlinjer kan ses langt over dagens havniveau. Fortsætter landhævningen, vil Bottenbugten om 2.000 år være forvandlet til en sø.

Henvisninger 

Østersøen
Sveriges geografi
Finlands geografi
Bugter
Tankefrihed

Tankefrihed (også kaldet samvittighedsfrihed) er den frihed, et individ har til at have et synspunkt, en holdning, et perspektiv, en mening eller en tanke uden statens indgriben. Tankefrihed er således nært forbundet med ytringsfrihed.

Retten til tankefrihed fastslås i artikel 9 i Den Europæiske Menneskerettighedskonvention.

Menneskerettigheder
Tænkning
Pierre Schaeffer

Pierre Henri Marie Schaeffer (født 14. august 1910 i Nancy, død 19. august 1995 i Aix) var en fransk komponist, musikteoretiker, forfatter og ingeniør, der blev mest kendt for at være ophavsmanden til både akusmatisk musik og konkret musik, to typer af eksperimenterende musik, der blev udbredt i Europa i midten af 1900-tallet.

I 1948 skabte han de første kompositioner indenfor konkretmusik og dannede komponistkollektivet Groupe de recherches musicales, der komponerede elektronisk musik. Hans samarbejde med Pierre Henry resulterede bl.a. i Symphonie pour un homme seul fra 1950 og operaen La Voile d'Orphée fra 1953. I 1960 indstillede han sin komponistkarriere og helligede sig musikteorien.

Fra 1952 studerede den danske komponist Else Marie Pade hos ham, og udgav i sit første elektroniske værk i 1955.

Han har desuden skrevet biografier, noveller, essays og skuespil, der ofte omhandler musik. Han regnes i dag for at være en af de mest indflydelsesrige elektroakustiske musikere.

Eksterne henvisninger 

Elektroniske musikere
Musikteoretikere
Musikproducere
Operakomponister fra Frankrig
Ingeniører fra Frankrig
Morgenkvalme

Morgenkvalme (undertiden også kaldet svangerskabskvalme eller graviditetskvalme) (latin: emesis gravidarum) er en form for kvalme, som mellem 50 og 85 procent af alle gravide kvinder oplever. Kvalmen opstår som regel omkring 6. graviditetsuge og forsvinder for de fleste omkring 12. uge. Kvalmen medfører kun sjældent alvorlig påvirkning af den gravides helbred, ligesom den heller ikke skader fostret. Trods navnet kan morgenkvalme opstå når som helst på dagen. Kvinder, der er i hormonbehandling, kan også få morgenkvalme. 

Årsagen til morgenkvalmen er ikke kendt, men skyldes formentlig det forøgede hormonniveau i kroppen. Den opfattes af sundhedspersoner undertiden som et godt tegn, idet det betyder, at fostret udvikler sig som det skal, ligesom forskere har påpeget, at kvinder med morgenkvalme føder børn, der er mere intelligente end gennemsnittet.

Ingefær menes at have en forebyggende effekt på morgenkvalme, ligesom akupressur og elektroakupunktur har vist sig at kunne fjerne kvalmen. Medicinsk kan morgenkvalme behandles med antihistaminer.

Svær morgenkvalme, hyperemesis gravidarum, kan være sundhedsskadeligt for både mor og barn.

Se også

Referencer

Eksterne henvisninger
 Morgenkvalme på Netbaby.dk 
 Om kvalme på Mamanet.dk 

Graviditet
Symptomer
Epeiros

Epeiros (latin: Epirus (fastland), græsk: Ήπειρος, albansk: Epir) er det nordvestligste landskab i det gamle Grækenland, begrænset mod nord af Illyrien, mod øst af Makedonien og Thessalien, mod syd af Aitolien og Artabugten og mod vest af det Ioniske Hav.



Geografi 

Midt i landet ligger en frugtbar slette, men ellers er landet væsentlig bjergland gennemstrømmet af talrige floder. Kystbjergene, der er ca. 2.000 meter høje, falder brat mod kysten og var i oldtiden stærkt skovklædte med eg og bøg.

Befolkning og historie 
Befolkningen var væsentlig Illyrer. Mod syd anlagde grækere, særlig dorer, kolonier og gennem dem fik de egentlige indbyggere nogen kultur. Det egentlige land var delt i mange småstater, blandt hvilke Molosserne fik den største betydning.

Den berømte Pyrrhus, fra hvem udtrykket "Pyrrhussejr" stammer, (død år 272 f.Kr.) gjorde Epeiros til et mægtigt kongerige og førte krige i udlandet. Efter hans død forfaldt kongedømmet og Epeiros blev en forbundsrepublik. År 168 f.Kr. hjalp Epeiros Kong Perseus af Makedonien mod Romerne, men som straf blev Epeiros Romersk provins. 1450 kom Epeiros under tyrkisk herredømme. I 1913 blev området forenet med Grækenland og indbyggertallet i dag er ca. 340.000.

Kilder 
 Hagerups illustrerede konversationsleksion
 Side på svensk wikipedia

Albaniens geografi
Grækenlands geografi
Fjordager Idrætsforening

Fjordager Idrætsforening (forkortet Fjordager I.F., F.I.F.) er en dansk idrætsforening, som er hjemmehørende i Odense på Fyn. Den blev stiftet i 1972 ved sammenlægning af Seden Idræftsforening og Agedrup Gymnastik & Idrætsforening. Foreningen, der har cirka 2.700 medlemmer, har afdelinger for basketball, badminton, fodbold, gymnastik, håndbold, teater, tennis, motion, petanque, taekwondo, line dance, cykling, løb og power walking (speed walking).

Fjordagers klubhus, som benyttes til fodbold, ligger i Seden. Dens idrætshal, der ligger på Seden Skole, benyttes til blandt andre håndbold, basketball og gymnastik.

Ekstern kilde/henvisning 
 Fjordager I.F.'s hjemmeside 

Fodboldklubber under DBU Fyn
Idrætsforeninger i Danmark
Sportsklubber i Odense
Etableret i 1972
Viskose

Viskose (egentlig cellulose-xantogenat (handelsnavnet er rayon)) er et halvsyntetisk stof, der er skabt ved at behandle kulhydratet cellulose med svovlkulstof og kaustisk soda. 

 

Kemi
Kunstfibre
Tekstilfibre
Kornet

Kornet har flere betydninger:

 Kornet (instrument) – et blæseinstrument i messing.
 Kornet (titel) – en militærtitel.
 Kornet (band) – et svensk band.
 Kornet (dokumentarfilm) – dansk dokumentarfilm fra 1943 instrueret af Bjarne Henning-Jensen

Se også:
 Korn – er en gruppe af forædlede græsarter (havre, hvede, durum, ris, majs, etc).
Bjørnsholm

Bjørnsholm har flere betydninger:
 Bjørnsholm – kloster
 Bjørnsholm (skib fra 1916) – skib fra Spar Shipping
Bjørnsholm Bugt

Bjørnsholm Bugt er en bugt i Limfjorden, ved Himmerlands vestkyst, 10-20 km sydvest for Løgstør. Bugten har navn efter godset Bjørnsholm, og strækker sig cirka 9 km fra Rønbjerg Huse i nord, til klinterne af moler ved Ertebølle Hoved i syd. Ved Vitskøl Kloster løber Bjørnsholm Å ud i fjorden, , og knap fire km. sydligere har Trend Å sit udløb ved Trend, hvor der også er et sommerhusområde. Syd for Trend, når Trend Skov næsten ud til kysten. I ådalene omkring Bjørnsholm Å og Trend Å, er der gjort talrige bopladsfund fra jægerstenalderens yngste tid, som har fået navn efter fundet af en køkkenmødding ved Ertebølle: Ertebøllekulturen, og går fra ca. 5.400 f.Kr – ca 3.900 f.Kr.

I fjorden ligger Livø, hvis sydøstlige spids, Livø Tab, næsten når til  bugten; Livø har færgeforbindelse fra Rønbjerg Huse. Mellem Livø og den mod syd liggende ø Fur, går det 112 m dybe Favnedyb ud til Livø Bredning.

Eksterne  henvisninger 
Stenaldercenteret ved Ertebølle

Bugter i Danmark
Limfjorden
Joachim Heinrich Campe

Joachim Heinrich Campe (født 29. juni 1746, død 22. oktober 1818) var en tysk skolemand og pædagogisk forfatter.

Campe blev født i Deensen i hertugdømmet Braunschweig. Han studerede teologi ved universitetet i Halle, blev 1773 feltpræst og 1776 præst i Potsdam, efter at han i et par år havde været huslærer for brødrene Wilhelm og Alexander Humboldt. Stærkt grebet af Johann Bernhard Basedows tanker om en reform
af opdragelsen modtog han beredvillig en opfordring til at komme til Dessau 1776 for at blive lærer ved det derværende Filantropin. På grund af uenighed med Basedow opgav han denne virksomhed og oprettede 1777 i Billwerder ved Hamburg en opdragelsesanstalt, som 1783 blev flyttet til Trittau i Holsten.

1786 overlod han anstalten til Ernst Christian Trapp og fulgte hertugen af Braunschweigs indbydelse til at omordne hertugdømmets skolevæsen. Campe måtte dog snart opgive sine reformplaner på grund af den modstand, han mødte hos gejstligheden og stænderne. Han overtog derpå en skoleboghandel og levede for øvrigt som forfatter. Det er ved denne sidste virksomhed, han har vundet sig et navn.

Campe var en stor børneven og besad ikke ringe evne til populær fremstilling. Men hans tænkemåde var præget af åndløshed og nyttesyge; betegnende er hans udtalelse om, at han satte opfinderen af spinderokken over Iliadens og Odysseens digter. Derfor måtte den store anseelse, han nød hos sin samtid, nødvendigvis tabe sig, da Oplysningstidens idealer blegnede.

Af hans talrige pædagogiske arbejder er det bindstærke Revisions-værk (1785-91, oversat til dansk 1799-1806 af Johan Werfel) det bekendteste. Her fremsatte hovedmændene for den filantropistiske skole deres pædagogiske anskuelser ved siden af John Lockes og Rousseaus klassiske skrifter om opdragelsen. Mest kendt er Campe blevet ved sine 39 bind børne- og ungdomsskrifter, af hvilke Robinson Crusoe den Yngre siden dens fremkomst, 1779, har oplevet utallige oplag i Tyskland og i oversættelser er spredt over hele verden. Også hans Amerikas Opdagelse har holdt sig til vore dage.

I Danmark havde Campe i sin tid et anset navn; næsten alle hans pædagogiske arbejder udkom i dansk oversættelse, og hans lærebøger i religion og moral brugtes i højere skoler og ved privatundervisning, om end under stærk modstand af Nicolai Edinger Balle og andre mænd af den gamle skole. På dette område var hans betydning dog kun forbigående; men hans Robinson var stadig i lang tid fremover en af de mest læste børnebøger.

Kilder 
 Knud Grue-Sørensen, Opdragelsens Historie, bind 2, Gyldendal, 1976. .
 Olaf Carlsen, Realistiske strømninger i den højere Skoles Undervisning, 2 bind, Levin & Munksgaards Forlag, 1930-1931.
 Olaf Carlsen, Realistiske og Humanistiske Brydninger i dansk Pædagogik i det 18. Aarhundrede i: Vor Ungdom, 1944-45.
 Olaf Carlsen, Rousseau og Danmark, Universitetsforlaget i Aarhus, 1953.
 Lötze, Joachim Heinrich Campe als Pädagog, Leipzig 1890.

Skolefolk fra Tyskland
Præster fra Tyskland
Faglitterære forfattere fra Tyskland
Romanforfattere fra Tyskland
Personer i oplysningstiden
Tyskere i 1700-tallet
Tyskere i 1800-tallet
Pædagogik
Frimurere fra Tyskland
Seyi Fayini

Seyi Fayini (født 14. januar 1990) er en fodboldspiller fra Lagos i Nigeria, der spiller for Hobro IK.

Han kom til dansk fodbold i februar 2008 kort efter sin 18 års fødselsdag. Her startede han på FK Viborgs U-18 hold, samtidig med at han boede på Hald Ege Efterskole. Aftalen gjaldte for resten af 2008. I december 2008 forlængede klubben aftalen med Fayini til 2010.

Året efter ankomsten til Viborg begyndte han at træne med Viborg FFs hold i 1. division, og i sommeren 2009 blev han rykket permanent op i førsteholdstruppen.

I sommeren 2010 blev Fayinis kontrakt med Viborg FF ikke forlænget, og han rejste til Hobro IK.

Referencer 

Fodboldspillere fra Nigeria
Fodboldspillere fra Viborg FF
Fodboldspillere fra Hobro IK